Sachama
Sachama (isp. Nevado Sajama) – užgesęs stratovulkanas Anduose, vakarų Bolivijoje, Oruro departamente, ~20 km nuo Čilės sienos. Aukštis 6542 m (aukščiausias šalyje). Įeina į Sachamos nacionalinį parką. Sachama – izoliuotas vulkaninis kūgis su lavos kaiščiu, apsuptas andezitinės plynaukštės. Tiksli paskutinio išsveržimo data nežinoma, manoma, kad buvo aktyvus pleistoceno laikotarpiu. 1927 m. Josefas Premas bandė pasiekti kalno viršūnę, tačiau pasiekė tik 6200 m. aukštį ir turėjo nutraukti kopimą. 1939 m. rugpjūčio mėnesį Josefas Premas kartu su Vilfridu Kuehmu patys pirmieji pasiekė Sachamos viršunę.